CELEX: 32015R0244
Language: bg
Date: 2015-02-16 00:00:00
Title: Регламент за изпълнение (ЕС) 2015/244 на Комисията от 16 февруари 2015 година за разрешаване на xинолин жълто като фуражна добавка за животни, използвани за производството на храни  Текст от значение за ЕИП

17.2.2015   
            
            
               BG
            
            
               Официален вестник на Европейския съюз
            
            
               L 41/8
            
         РЕГЛАМЕНТ ЗА ИЗПЪЛНЕНИЕ (ЕС) 2015/244 НА КОМИСИЯТА
   от 16 февруари 2015 година
   за разрешаване на xинолин жълто като фуражна добавка за животни, използвани за производството на храни
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
   като има предвид, че:
   
               (1)
            
            
               В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
            
         
               (2)
            
            
               В съответствие с Директива 70/524/ЕИО беше разрешена безсрочната употреба на хинолин жълто по отношение на някои преработени фуражи като фуражна добавка както за животни, които не се използват за производството на храни, така и за животни, използвани за производството на храни, и беше включена в групата „оцветители“. Впоследствие посоченото вещество беше вписано в създадения с член 17 от Регламент (ЕО) № 1831/2003 Регистър на фуражните добавки като съществуващ продукт в съответствие с член 10, параграф 1 от същия регламент.
            
         
               (3)
            
            
               В съответствие с член 10, параграф 2 от Регламент (ЕО) № 1831/2003 във връзка с член 7 от същия регламент беше подадено заявление за извършване на повторна оценка на хинолин жълто като фуражна добавка за животни, които не се използват за производството на храни, в съответствие с член 7 от посочения регламент. Заявителят подаде искане добавката да се класифицира в категорията „сензорни добавки“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.
            
         
               (4)
            
            
               В становището си от 10 юли 2013 г. Европейският орган за безопасност на храните („Органът“) заключи, че при предложените условия на употреба във фуражи хинолин жълто не се отразява неблагоприятно върху здравето на животните, човешкото здраве, нито върху околната среда. С оглед на доказателствата, предоставени от заявителя, Органът също така стигна до заключението, че не може да бъде оценена ефикасността на хинолин жълто по отношение на дозата и естеството на фуражите и тяхната преработка. Органът обаче посочи също така, че може да не е необходимо допълнително доказване на ефикасността на добавката, тъй като е разрешена употребата ѝ в храни, a функцията ѝ във фуражите е същата като тази в храните. Тъй като препоръчаната от Органа максимално допустимата граница за тази добавка е подобна на допустимите граници, разрешени за употребата ѝ в храни в различни видове продукти, Комисията счита, че са налице достатъчно доказателства за ефикасността на това вещество. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражните добавки във фуражите, представен от референтната лаборатория, посочена в Регламент (ЕО) № 1831/2003.
            
         
               (5)
            
            
               При оценката на хинолин жълто беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посоченото вещество следва да бъде разрешена съгласно указаното в приложението към настоящия регламент.
            
         
               (6)
            
            
               Тъй като няма съображения във връзка с безопасността, които да налагат незабавното прилагане на измененията в условията на разрешението, е целесъобразно да се предвиди преходен период, за да се даде възможност на заинтересованите страни да предприемат необходимото, за да спазят новите изисквания, произтичащи от разрешението.
            
         
               (7)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Веществото, описано в приложението и принадлежащо към категорията „сензорни добавки“ и към функционалната група „оцветители: вещества, които добавят или възстановяват цвета във фуражите“, се разрешава като добавка при храненето на животни при спазване на определените в същото приложение условия.
   Член 2
   Посоченото в приложението вещество и съдържащите го фуражи, които са произведени и етикетирани преди 9 март 2017 г. в съответствие с разпоредбите, приложими преди 9 март 2015 г., могат да продължат да бъдат пускани на пазара и да се употребяват до изчерпване на складовите наличности.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 февруари 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 268, 18.10.2003 г., стр. 29.
   
      (2)  Директива 70/524/ЕИО на Съвета от 23 ноември 1970 г. относно добавките при храненето на животни (ОВ L 270, 14.12.1970 г., стр. 1).
   
      ПРИЛОЖЕНИЕ
      
                  Идентификационен номер на добавката
               
               
                  Добавка
               
               
                  Състав, химична формула, описание, метод за анализ
               
               
                  Вид или категория на животните
               
               
                  Максимална възраст
               
               
                  Минимално съдържание
               
               
                  Максимално съдържание
               
               
                  Други разпоредби
               
               
                  Срок на валидност на разрешението
               
            
                  mg активно вещество/kg пълноценен фураж със съдържание на влага 12 %
               
            
                  
                     Категория: сензорни добавки. Функционална група: Оцветители. i) вещества, които добавят или възстановяват цвета във фуражите
               
            
                  2a104
               
               
                  Хинолин жълто
               
               
                  
                     Състав на добавката
                  
                  Хинолин жълто
                  Хинолин жълто се описва като вещество, съдържащо натриева сол като основна съставка
                  
                     Характеристика на активното вещество
                  
                  Процентното съдържание на съставките на хинолин жълто е:
                  
                              —
                           
                           
                              2-(2-хинолил) индан-1,3-дион-дисулфонати: ≥ 80 %.
                           
                        
                              —
                           
                           
                              2-(2-хинолил) индан-1,3-дион-моносулфонати: ≤ 11 %;
                           
                        
                              —
                           
                           
                              2-(2-хинолил) индан-1,3-дион-трисулфонати: ≤ 7 %.
                           
                        Химична формула: C18H9N Na2O8S2 (натриева сол)
                  CAS №: 8004-92-0 (основна съставка)
                  Хинолин жълто, твърдо състояние, получен чрез химичен синтез.
                  Критерии за чистота:
                  
                               
                           
                           
                              Оцветяващи вещества ≥ 70 %, изчислени като натриева сол
                           
                        
                               
                           
                           
                              Калциеви и калиеви соли ≤ 30 %
                           
                        
                     Методи за анализ
                      (1):
                  За количественото определяне на общото съдържание на оцветители от хинолин жълто във фуражната добавка и фуражите: спектрофотометрия при 411 nm (FAO JECFA monographs № 1, Vol. 4, монографии на комитета СЕКДХ на ФАО, том 4, № 1).
               
               
                  животни, които не се използват за производството на храни
               
               
                  —
               
               
                  —
               
               
                  25
               
               
                  
                              1.
                           
                           
                              В упътването за употреба на добавката и премикса да се посочат условията за съхранение и устойчивост.
                           
                        
                              2.
                           
                           
                              Мерки за безопасност: по време на работа да се използват средства за дихателна защита, предпазни очила и ръкавици.
                           
                        
               
                  9 март 2025 г.
               
            
         (1)  Подробна информация за методите за анализ може да бъде намерена на следния адрес на референтната лаборатория на Европейския съюз: https://ec.europa.eu/jrc/en/eurl/feed-additives/evaluation-reports.